ኢትዮጵያ የ2015 ምርጥ የቱሪስት መዳረሻ በሚል የተሰጣትን እውቅና አርብ ትቀበላለች
 ኢትዮጵያ በአውሮፓ የቱሪዝምና የንግድ ምክር ቤት የ2015 ምርጥ የቱሪስት መዳረሻና የባህል ተመራጭ ሀገር በሚል የተሰጣትን እውቅና ከነገ በስትያ በብሄራዊ ቤተ መንግስት ትቀበላለች።ጉዳዩን አስመልክቶ የባህልና ቱሪዝም ሚኒስቴር በሰጠው መግለጫ ፤ ይህንን ተቀባይነት ከማስቀጠል አንጻር በቀጣይ ስራዎች ተጠናክረው እንደሚቀጥሉ አስታውቋል ።የአውሮፓ የቱሪዝምና የንግድ ምክር ቤት ልኡካንም ነገ አዲስ አበባ በመግባት ከንግድ ተቋማት ፣ ከከተማዋ ከንቲባና ከውጭ ጉዳይ ሚኒስቴር ጋር ውይይት ያደርጋሉ ።ከዚህ በተጨማሪም የከተማዋን አንዳንድ ቦታዎች ከጎበኙ በኋላ በብሄራዊ ትያትር ቤት የሃገሪቱን ቱባ ባህል የሚገልጽ ዝግጅትም ይቀርብላቸዋል ።በማግስቱ አርብ ከሰአት በኋላም በምክር ቤቱ የተሰጣትን እውቅና በብሄራዊ ቤተ መንግስት የማስረከብ ስነ ስርአት ይካሄዳል ።ልኡካኑ በሳምንቱ የመጨረሻ ቀናትም በሃገሪቱ የተለያዩ አካባቢዎች በመዘዋወር ታሪካዊ ፣ ተፈጥሯዊ እና ባህላዊ ቅርሶችን እንደሚገበኙ የሚኒስቴሩ መርሃ ግብር ያሳያል ።ምርጫውን ያካሄደው የአውሮፓ የቱሪዝም እና ንግድ ምክር ቤት ኢትዮጵያ በአለም አቀፍ ደረጃ ከ31 ሀገራት ጋር ተወዳድራ የአሸናፊነት ዘውዱን እንደደፋች ይፋ ማድረጉ ይታወሳል ።ጠቅላይ ሚኒስትር ኃይለማርያም ደሳለኝም ለቱሪዝሙ ዘርፍ እያበረከቱ ባሉት ድጋፍ እና አመራር የአውሮፓ ቱሪዝም ምሁራን እና ለባለድንቅ ተሰጥኦ ስብእና ሽልማት ተመርጠዋል።በውድድሩ “ኢትዮጵያ በፈጣሪ የተመረጠች ምድር፤ ፍፁማዊት የባህል ቅርሶች መገኛ” በሚል ርእስ በምክር ቤቱ ፕሬዝዳንት ፕሮፌሰር አንቶን ካራጋም እጩ ሆና ቀርባለች ።ቱባ ባህሎቿ ፣ በአለም ቅርስነት የተመዘገቡት 24 ቅርሶቿ ፣ ሰላማዊ የቱሪስት መዳረኛ እንዲሁም ዘርፍ ዜጎችን ተጠቃሚ ማድረጉ ካስመረጧት መስፈርቶች መካከል ይጠቀሳሉ ።ኢትዮጵያ በጠቅላይ ሚኒስትሯ የሚመራ የቱሪዝም ትራንስፎርሜሽን ድርጅት እስከመቋቋም መድረሷን የትኩረቱ ልክ ማሳያ ነውም ተብሏል።ጠቅላይ ሚኒስትር ኃይለማርያም ደሳለኝም ለቱሪዝሙ ዘርፍ እያበረከቱ ባሉት ድጋፍ እና አመራር የአውሮፓ ቱሪዝም ምሁራን እና ለባለድንቅ ተስጥኦ ስብእና ሽልማት እንዲበረከትላቸው በምክር ቤቱ ተመርጠዋል።ሃገሪቱ ማህበራዊ ቱሪዝምን ለአካባቢያዊ የኢኮኖሚ ልማት በመጠቀም፣ ማህበረሰቡን ከዘርፉ ተጠቃሚ በማድረግና ከህብረተሰቡ ጋር ተመጋጋቢ የሆነ የቱሪዝም መስመር ቀይሳ መንቀሳቀሷን ዓለም እንደ ትምህርት ሊወስደው እንደሚገባም ነው የተገለጸው።የዘርፉን ሽልማት በ2014 ዚምባብዌ በ2013 ደግሞ ላኦስ ማግኘታቸውን የአውሮፓ የቱሪዝምና የንግድ ምክር ቤት የፕሬዝዳንት ቢሮ አስታውቋል።(ኤፍቢሲ)